Pengene er vundet i en landsdækkende EU-konkurrence. En konkurrence, hvor gymnasieklasser skulle give deres bud på, hvordan man kan gøre EU mere interessant for de unge. - Det er super fedt, at vi har vundet. En spændende oplevelse, og det er selvfølgelig også rart at vinde 50.000 kroner, siger Anne Winther-Sørensen fra 3U på Frederikshavn Gymnasium. Ifølge de unge kan EU-stof blive mere sexet, hvis EU oprettede et ungdomsråd til at tage rundt for at holde foredrag på skoler rundt om i landet. Desuden har eleverne et forslag om, at lave en programserie med Monte Carlo drengene fra DR P3. Tiltag, der kan være med til at bringe EU-stoffet ned i øjenhøjde med de unge. De 50.000 kroner fra Europa Kommissionen vil 3U fra Frederikshavn Gymnasium bruge på en studietur til Berlin, London eller Bruxelles. Allerhelst vil eleverne på skiferie, men det får de ikke lov til.

Referat:
24 elever fra 3U på Frederikshavn Gymnasium fik i dag overrakt 50.000 kroner fra Europa Kommissionen.